Hermánx írta: Mivel a magyarok nem akarák visszavenni Pétert, más valamely magyar herceget, ki a cseheknél vala számkivetésben, adott nekik; de akit Aba, a császárnak elmenete után, azonnal Csehországba visszakergetett. Ezen hercegnek nevét hiába keresték íróink, kik a külföldi historikusoknak akarnak hinni. Sehol nem olvassuk a magyaroknak őmiatta Abától elpártolásokat: nem olvassuk a hazafiak közt esett meghasonlást, melyet e dolog szült volna. Mindeddig Abát királyának ismerte s tisztelte a nemzet. Henrik sem azt ígérte Péternek, hogy őhelyette másvalakit segít fel a trónusra. E császár, mint legitten látni fogjuk, még eljő seregével, és Abának – Hermánxnak szava: „ab Ovone vix pactum satisfactionem, obsides munera, regnique usque ad Litha fluvium, partem accipiens” [Abától az egyezséget, elégtételt, tuszokat, ajándékokat és a királyságnak a Lajta folyóig terjedő részét alig kapván meg] – békét hagy, azaz, sem Csehországból, sem másunnan nem hoz nyakára valamely herceget.